Med fyringen af militærrådets chefer og tilbageførelsen af militærets magtbeføjelser til præsidentembedet har Mohamed Morsi tilranet sig en absolut magt, der vækker bekymring for det egyptiske demokratis fremtid
Sent søndag ’frisatte’ Morsi chefen for det hidtil regerende militærråd, den 76-årige forsvarsminister og feltmarskal, Muhammed Tantawi og hans nummer to mand, general Sami Anan. Formålet med manøvren, der menes iværksat i forståelse med yngre officerer i militærrådet, var at tilbageføre de præsidentielle beføjelser, som Tantawi/Anan overførte til militæret ved et forfatningsdekret, få dage før Morsi blev indsat som præsident den 30. juni.
Ny forsvarsminister og leder af militærrådet er general Abdul-Fattah el-Sisi, hidtil leder af militærets efterretningstjeneste og officeren, der forklarede Amnesty Interna-tional, at unge kvinder, anholdt efter demonstrationer på Tahrir-pladsen i marts sidste år, blev ’jomfru-testet’ i bestræbelserne på at ’beskytte’ militærpolitiet mod voldtægtsanklager.